BERRIOZABAL BÓVEDA (EAJ, 2017-03-16):
Eskerrik asko, legebiltzar-burua, sailburu eta legebiltzarkideok, egun on.
Euskal Hezkuntza Sistemaz ari garela, lehenik eta behin Euzko Abertzaleak taldearen izenean gaitzetsi egin nahi ditut Euskal Herriko Unibertsitateak azken asteetan jasandako erasoak. Otsailaren 23an Bilboko Ingeniaritza Eskolan egondakoak, herenegun Leioako Kanpusean egondakoak eta atzo bertan Gasteizko Kanpusean jasandakoak.
Gaurkoan sistemaren kontrako ustezko erasoez ari garenez, horrelako jarrerak bai direla Euskal Hezkuntza Sistemaren kontrako erasoak. Eraso larriak. Eta horrelako jarrerek ez dute lekurik gure gizartean eta behin betiko desagertu behar direla uste dugu. Guztiz onartezinak iruditzen zaizkigu.
Ekimen honen jatorrian dagoen interpelazioa gauzatu zen egunean, saiatu arren, nekez aurki nezakeen Ubera andreak egun hartan erabilitako argudioentzako oinarririk, ezta horien arteko loturarik. Baina gerora etorri den mozioak ikusteak hasieran nengoena baino gehiago nahastu ninduen, aitortu beharra daukat.
Hiru paragrafoetan hauek guztiak aurkitu genituen: Hezkuntza Sistema, baina bereziki Hezkuntza Sistema Publikoa, aukera berdintasuna eta eskola arrakasta, premia bereziak, azpiegiturak, betebeharrak, diagnostikoa, lau hilabete adierazleak, irakasleak, ikasleak, zailtasun handiak dituzten ikasleak, plazak eta testu liburuak, IKTak eta emaitzak, plantilla estrukturala, 2000, 6000, bestelako proiektuak eta habilitazioak. Eta horiek guztiek nahasian osatzen dute mozioa. Gure ustez saski-naskia osatzen dutenak.
Ekimen hau erroldatu zenean, iruditzen zaigu talde proposatzaileak ondo zekiela mozio honek planteatuta zegoen moduan behintzat, ez zuela inolako akordioetara iristeko aukerarik, edo ez behintzat inolako erraztasunik.
Ekimen bakarrean zerikusirik ez duten dozenaka gai planteatu izan dira eta...
...inolako akordioetara iristeko aukerarik, edo ez behintzat inolako erraztasunik.
Ekimen bakarrean zerikusirik ez duten dozenaka gai planteatu izan dira eta osoko bilkura bakarra ez litzateke nahikoa izango hori guztia jorratu eta eztabaidatzeko. Horregatik, errespetuz osoz diot iruditzen zaigula ez dela ekimen serio bat. Izan ere, ekimen honetan hainbat eta hainbat ekimen posible nahastu dira, Pastor jaunak esan bezala.
Gainera, ekimenean aipatu eta zerrendatu ditudan gai horietako askori buruz dagoeneko erroldatuta daude Legebiltzar honetan hainbat ekimen eta beste batzuen inguruan, aldiz, dagoeneko eztabaidak izan ditugu. Beste kontu bat da talde proposatzaileak hemen erabaki den horrekin konforme ez egotea eta berriz mahai gainean jarri nahi izatea.
Interpelazioa gauzatu zen egunean esan zenuen aldebakartasunak eta itxierak konfrontaziora garamatzala, eta hemen konfrontazio hori ez zaizula gustatzen, ezta zuri ezta inori ere. Baina iruditzen zaigu ekimen honen ezaugarri nagusietako bat aldebakartasuna eta konfrontazio nahia izan direla.
Horregatik uste dugu talde proposatzaileak, gai edo ekimen honi dagokionez, inoiz ez duela akordioren batera iristeko borondaterik izan, zeren eta askoz ere zabalagoa den estrategia baten baitan kokatu behar dela uste dugu ekimen hau bera. Eta atzo, greba dela eta, batzordean egin genuen saioa ere guk behintzat estrategia horren baitan ikusten dugu.
Amaigabeko eztabaida bat litzateke, baina ekimenean aipatzen diren hainbat gairi buruz gogoeta labur batzuk egin nahi nituzke. Batetik, aipatzen da hezkuntza sistema, baina bereziki hezkuntza sistema publikoa. EH Bilduren kasuan zalantzak ditut, baina Euzko Alderdi Jeltzaleak behintzat euskal hezkuntza sistema oso-osoa du gogoan eguneroko jarduera politikoan, ez % 50a, ez beste % 50. Gauza bera gertatu zait zu entzutean, baita Macazaga andrea entzutean ere.
Ebaluazio ezberdinen emaitzez ere aritzen da ekimena. Ebaluazio diagnostikoaren emaitzak ezagutu zirenean, PISAren emaitzei itxaron gabe, Jaurlaritzak euskal hezkuntza sistema hobetzeko plan bat jarri zuen abian, eta plan horren hasieran planaren zergatia justifikatzen duen atal bat ageri da eta diagnostiko bat ere egiten da. Hortaz, ekimenean eskatzen denaren zati handi bat behintzat dagoeneko eginda dago, baita Euskadiko Eskola Kontseiluak egiten dituen diagnostikoei dagokionez ere.
Hobekuntza plan horrek sei ardatz edo lan-ildo estrategiko zehazten ditu. Batetik, hezkuntza komunitatearen prestakuntza; bestetik, hezkuntza inklusiboa eta aniztasunari erantzuna; elebitasuna, hezkuntza eleaniztunaren baitan; ikasmaterialak eta IKTak; ebaluazioa eta ikerketa; ikastetxe publikoen autonomian sakontzea. Eta ardatz horiek guztiek ekimenean proposatutako gaiei erantzuten diete. Hortaz, zuk planteatzen dituzun lehentasunak eta Jaurlaritzak bere egin dituen lehentasunak paretsuak dira.
Hobekuntza plan horretaz gain, PISAren ebaluazioaren emaitzak ezagutu zirenean, Sailak autokritika egiteaz gain, orainari eta etorkizunari begira jarri eta neurri zehatz batzuk aipatu zituen eta Legebiltzar honetan ere aurkeztu zituen, joera aldatzen saiatzeko.
Ekimenean aipatzen diren beste gai batzuk, aukera berdintasuna, batzordean noiz eztabaidatu zain dago aukera berdintasunari eta bekei buruzko ekimen bat. Ondo dakizu zuk ere, ikusiko dugu noiz gauzatzen den, baina guk dagoeneko idatziz jarria dugu zein den beken tramitazioa hobetzen jarraitzeko dugun proposamena eta uste dugu badagoela akordioetara iristeko modua.
Azpiegiturei dagokienez ere, Jaurlaritzak legealdirako lan-ildo nagusiak aurkeztu zituenean, lehentasun horietako bat zen azpiegitura plana berrikustea, aztertzea eta unean uneko premiei egokitzea. Hortaz, lanean ari da Jaurlaritza zentzu horretan ere eta zuentzat ere lehentasuna den arlo honetan.
Plantila, langileei eta egonkortasunari buruzko gogoetari dagokionez, oraindik gogoan dut EH Bilduren hauteskunde-egitasmoa, baita Iriarte andreak azaroan hemen bertan egindako hitzaldia. Konpromiso bat hartu zuen EH Bilduk enplegu publikoaren pisua % 21erarte igotzea, 40.000 lanpostu berri sortuz. Hori zioen programak.
Iruditzen zaigu horrelako lau ekimen gehiago ekarrita di-da batean sortzen dituzuela zuek 40.000 lanpostu publiko berri. Hori bai, Jaurlaritzak hezkuntza enplegu eskaintze publikoak urtero egingo dituela esan eta EH Bilduk kontra agertu da, Legebiltzar honetan eta Legebiltzar honetatik kanpo. Hortaz, seriotasun apur bat eskatzea badagoela uste dugu.
Jaurlaritzak enplegu publikoaren apustu argia egin du hezkuntza arloan zein beste arlo batzuetan, esaterako Osakidetzan, baina abian jartzen diren prozesuak unean uneko premietara egokituta egon behar dira.
Unean uneko ezaugarriei erantzun behar die eta segurtasun juridikoa kontuan hartu behar da beti. Ez dezagun begi bistatik galdu milaka pertsonaren ilusio, ahalegin pertsonal eta esfortzuaz ari garela, eta ez dela inondik inora txantxetan aritzeko moduko gaia. Baina dagoeneko, esan bezala, eztabaidatu dugu Legebiltzar honetan 2017ko enplegu publikoaren eskaintzak hezkuntza arloan.
Interpelazioa egin zenuen egunean entzundakoak entzunda eta gaur ere antzeko bidea jarraitu duzu, baita Macazaga andreak ere zenbait zentzutan, euskal gizartea eta euskal hezkuntza sistema katastrofikoa dela deskribatu eta transmititu nahi izan duzue. Sistema galbidean zegoela esan zenuen orduan, gaur bi abiadurako hezkuntza sistema, eta abar eta abar aipatu dira.
Baina atzo ere hala esan nuen batzordean, gizarteak ez du zuen pertzepzioa konpartitzen. Azkenengoz gizarteak irailaren 25ean hitz egin zuen eta gizarte eredu baten eta jarduteko modu zehatz baten alde egin zuen. Euzko Alderdi Jeltzaleak defendatzen duen ereduak, egitasmoak eta jarduteko moduak babes zabala jaso zuen, beste indar batzuek baino dezente handiagoa.
Baina ez hori bakarrik, azken egunotan ikusi dugu, 100 egun igaro ondoren, gizarteak begi onez ikusten duela desberdinen arteko hitzarmena, Jaurlaritzaren jarduna eta honek eguneroko jardunean gizarte politiken alde egiten duen apustua. Hortaz, zalantzan jar dezakegu dena gaizki dagoenaren zuen pertzepzio ezkor edo katastrofista hori.
Jakinekoa denez, ez dugu zuzenketarik aurkeztu, uste dut honez gero argi geratu dela zergatik. Eta lehen esan bezala, bueno ba uste dut ekimen honek ez garamatzala inora, eztabaida hau ez dela batere eraikitzailea eta bestelako eztabaida positiboetan eman beharko genukeela guk denbora eta hari eskaini beharko geniokeela gure ahalegin eta borondate guztia.
Horregatik, ekimenak suposatzen zuen saski-nazki hau planteamendua bera ikusita eta talde proposatzaileak akordioetara iristeko borondaterik ez zeukala ikusita, kontrako botoa emango diogu, baina guztiz argi gera dadin, erantzukizunez eta modu arduratsuan gai horietako bakoitzaren inguruko ekimen zehatz serioak ekarriz gero, gustura ekingo diogu horien eztabaidari, hemen zein batzordean.
Besterik ez. Eskerrik asko.